Øgede afgifter og lange ansøgningsprocedurer har gjort livet svært for flere kanonlaug. Men det skal nu være slut, meddeler Christiansborg.

Kanonlaug over hele landet har kæmpet med høje afgifter for at have kanonerne og lange ansøgningsprocedure for at få lov til at fyre kanonerne af. Bureaukratiet har flere gange sat en stopper for den traditionsrige affyring. Senest da Prins Henrik gik bort, var den lange ansøgsprocedure et problem. Aalborg Kanonlaug kunne ikke få lov til at fyre kanonerne af til ære for prinsgemalen, da de ikke havde søgt det om det fire uger i forvejen. - Vi har skrevet til folketinget og flere ministerier for at gøre opmærksom på det her. Så at reglerne nu ændrer sig, det er vi virkelig glade for. Reglerne var ved at tage livet af os, siger Bernt Jensen, der er ceremonimester ved Aalborg Kanonlaug. Tingene ser dog nu ud til at lysne for kanonlaugene. Det nordjyske folketingsmedlem Preben Bang Henriksen (Venstre) har taget problemet op med ministeren, og det ser ud til at give pote. Justitsminister, Søren Pape Poulsen (Konservativ), skriver dette til Preben Bang Henriksen. - Der er grundlag for at gøre salutkanonerne afgiftsfri, idet de i karakter og anvendelse adskiller sig fra øvrige afgiftspligtige skydevåben. Jeg vil derfor tage initiativ til en ændring af våbenloven, som gennemfører afgiftsfritagelsen, og jeg forventer at kunne fremsætte forslaget i løbet af efteråret, skriver Søren Pape Poulsen. Preben Bang Henriksen er glad for, at det frivillige kulturliv, som kanonlaugene repræsenterer, ikke skal døje med så mange udgifter, og højst sandsynligt også kan se frem til en hurtigere ansøgningsprocedure. - Jeg er meget tilfreds med, at ministerens opmærksomhed er blevet henledt på kanonlaugenes problemstillinger, især det her med de lange ventetider for at få godkendt en affyring er problematisk for laugene, siger folketingsmedlem Preben Bang Henriksen. Justitsministeren ligger op til at stille forslaget om den ændrede våbenlovgivning i efteråret. Preben Bang Henriksen gætter dermed på, at det bliver fra årskiftet, at de nye regler til glæde for kanonalugene kan træde i kraft.